钦定古今图书集成/明伦汇编/人事典/第059卷 > 《幽愤诗》前人
## 钦定古今图书集成/明伦汇编/人事典/第059卷 > 《幽愤诗》前人

《晋书》曰：“东平吕安，服康高致，康友而善之。后安为兄所枉诉，以事系狱，辞相证引，遂复收康。康乃作《幽愤诗》。”

嗟余薄祜，少遭不造，哀茕靡识，越在襁褓。母兄鞠育，
有慈无威。恃爱肆姐，不训不师。爰及冠带，凭宠自放，
抗心希古，任其所尚。托好《老》《庄》，贱物贵身，志在守朴，
养素全真。曰余不敏，好善暗人。子玉之败，屡增惟尘，
大人含弘，藏垢怀耻。民之多僻，政不由己。惟此褊心，
显明臧否，感悟思愆。怛若创痏，欲寡其过，谤议沸腾。
“性不伤物，频致怨憎。昔惭柳惠，今愧孙登，内负宿心，
外恧良朋。仰慕严郑，乐道闲居，与世无营，神气晏如。
咨予不淑，婴累多虞，匪降自天，实由顽疏，理弊患结，
卒致囹圄，对答鄙讯，絷此幽阻，实耻讼冤，时不我与，
虽曰义直，神辱志沮，澡身沧浪，岂云能补。嗈嗈鸣雁，
奋翼北游，顺时而动，得意忘忧。嗟我”愤叹，曾莫能俦。
事与愿违，遘兹淹留。穷达有命，亦又何求？古人有言“善莫近名。”奉时恭默，咎悔不生。万石周慎，安亲保荣。
世务纷纭，祇搅予情。安乐必诫，乃终利贞。煌煌灵芝，
一年三秀。予独何为？有志不就。惩难思复，心焉内疚。
庶勖将来，无馨无臭。采薇山阿，散发岩岫。永啸长吟，
颐性养寿。